Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 191/11/8806	Košice, 4.6.2015
EEČ : 2-65-124-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
V dobe od 23. 12. 2005 doposiaľ neprispieval na výživu svojich detí XXXXX a XXXXX aj napriek tomu, že mu táto povinnosť vyplývala z rozsudku Okresného súdu v Trebišove sp. zn. P57/99 zo dňa 01. 06. 1999, ktorý nadobudol právoplatnosť dňa 11. 06. 1999 a rozsudkom Okresného súdu Košice-okolie sp. zn. 12P 11/2004 z 02. 06. 2004, ktorý nadobudol právoplatnosť dňa 24. 08. 2004, a to prispievať na výživu maloletých sumou po 6,63 € (200,-Sk) mesačne, čím mu takto vznikol dlh na výživnom vo výške 822,74 €

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:

	Uznesením vyšetrovateľa OR PZ OKP Košice-okolie, sp. zn. ORP-89/OVK-KS-2011 zo dňa 11. 03. 2011 bolo vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Trestného zákona na tom skutkovom základe, ako je uvedené vo výrokovej časti tohto uznesenia.

	V priebehu konania bolo zistené, že obvinený XXXXX vycestoval             do ČR a následne bol vyhlásený za nezvestného.

	Dňa 07. 04. 2015 Prezídium PZ, Národná ústredňa Sirene oznámila, že dňa 03. 11. 2014 bol pri Mladej Boleslave nájdený kostrový nález a znaleckým dokazovaním sa zistilo, že nález bol stotožnený s osobou obvineného XXXXX. 

	Podľa § 9 ods. 1 písm. d) Trestného poriadku v trestnom stíhaní nemožno pokračovať a musí byť zastavené proti tomu kto zomrel.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Alexander Chomča
prokurátor